Ραψωδός Φιλόλογος

Ο **Αλέξανδρος Πτίνης** (15 Αυγούστου 1985), ευρύτερα γνωστός ως **Ραψωδός Φιλόλογος** ή **Ρ.Φ.**, είναι Έλληνας ράπερ, ψυχολόγος και ψυχοθεραπευτής. Έχει κυκλοφορήσει επτά σόλο δίσκους, ενώ ήταν μέλος των hip hop συγκροτημάτων Ladose και Διαρρήκτες. Είναι αναγνωρισμένος από πολλούς φίλους της Ελληνικής ραπ ως ένας από τους καλύτερους στιχουργούς που πέρασαν ποτέ από την σκηνή.

## Βιογραφία
Γεννήθηκε στις 15 Αυγούστου του 1985 στον Πειραιά και μεγάλωσε στο Γαλάτσι, όπου ζει μέχρι σήμερα. Το πραγματικό του όνομα είναι Αλέξανδρος Πτίνης. Ξεκίνησε την ενασχόλησή του με τη ραπ μουσική, ως μέλος του σχήματος Διαρρήκτες, με τον παιδικό του φίλο και rapper Περιπλανώμενο. Το 2004 γνώρισε τους DJ Strider (παραγωγός) και Κριτή (παραγωγός και rapper, μέλος των Ladose και των Μουσικών Ισοβιτών), με τους οποίους συνεργάζεται έκτοτε.

## Καριέρα
Η πρώτη του μουσική κυκλοφορία γίνεται το 2004 ως μέλος στο συγκρότημα Διαρρήκτες, και ονομάζεται Ιδιαζόντως Ειδεχθές. Ο δίσκος περιέχει 12 κομμάτια, και αποτελεί το ξεκίνημα της μουσικής καριέρας του Ραψωδού Φιλόλογου.

Το 2007 ακολουθεί η κυκλοφορία του πρώτου του προσωπικού δίσκου, με τίτλο "Σε Μια Τόση Δα Στιγμή...", ο οποίος κυκλοφορεί από την Zoltan Tribe, αλλά και η πρώτη του κυκλοφορία ως μέλος των Ladose, με το EP "The Promo", το οποίο κυκλοφορεί διαδικτυακά, και λειτουργεί ως προοίμιο για την κυκλοφορία του πρώτου δίσκου των Ladose με τίτλο “Π.Ε.Ν.Τ.Ε.", ο οποίος κυκλοφόρησε αυτόνομα και διατέθηκε προς πώληση από τους ίδιους.

Ακολούθησε η διαδικτυακή κυκλοφορία του δίσκου "The Ladose Saga - 4εις Γειτονιές" την ίδια χρονιά, ένα project κυκλοφορίας ενός κομματιού κάθε μήνα. Ο δίσκος είχε έντονη την παρουσία της θεματολογίας της γειτονιάς και της διαφοράς που δημιουργούσε το περιβάλλον των μελών στις ζωές τους, καθώς οι Ladose κατάγονταν από διαφορετικές πόλεις, με τον Ραψωδό Φιλόλογο να μιλάει για την ζωή του από την οπτική της γειτονιάς του, η οποία είναι το Γαλάτσι. 

Η δεύτερη προσωπική του δουλειά, "Εγκεφαλικό Τετ Α Τετ", κυκλοφορεί στις 20/1/2009 και βρίσκει τον Ραψωδό Φιλόλογο να εξερευνά πολλαπλές πτυχές της rap μουσικής, είτε μουσικά, είτε στιχουργικά, και να μας δίνει μια ολοκληρωμένη εικόνα για το πως λειτουργεί το μυαλό του, μέσα από κομμάτια τα οποία θεματολογικά μιλάνε για μια ευρεία γκάμα πραγμάτων, όπως συναισθήματα, ανησυχίες, αλλά και πιο battle και επιθετικά κομμάτια. Από το "Εγκεφαλικό Τετ Α Τετ", μεγάλη απήχηση είχε το κομμάτι με τίτλο “Θανατοποινίτης", ένα κομμάτι storytelling, στο οποίο ο Ραψωδός αφηγείται την ιστορία του φυλακισμένου θανατοποινίτη και αναδεικνύει την σχεση του με μια κιμωλία που βρήκε στο κελί του, και το γεγονός ότι ένιωσε ελεύθερος με το ότι η κιμωλία ήταν το όχημα του για να ταξιδέψει, γράφοντας στους τοίχους του κελιού του κάθε του σκέψη. Έτσι δημιούργησε ένα φανατικό κοινό το οποίο στήριξε τον καλλιτέχνη, και τον καθιέρωσε ως έναν από τους πιο ευφυείς στιχουργούς στο είδος. Ο δίσκος κυκλοφορεί διαδικτυακά, αλλά και διανέμεται αυτόνομα. 

Το 2009 τον βρίσκει να κυκλοφορεί και τον δίσκο “Πλανήτης Δέλτα” μαζί με τον Περιπλανώμενο ως Διαρρήκτες. 

Στις αρχές του 2010 κυκλοφορεί και το δεύτερο άλμπουμ των Ladose, με τίτλο "Η Γενιά Του Prozac", αποσπώντας πολύ θετικά σχόλια. 

Η τρίτη προσωπική δισκογραφική δουλειά του Ραψωδού Φιλόλογου με τίτλο "Ακρωτηριασμένος Αχιλλέας" κυκλοφορεί στις 10/3/2011 από την I Am Hip Hop, εταιρεία την οποία ίδρυσε ο φίλος και συνεργάτης του, Λόγος Απειλή. Ο δίσκος περιέχει 13 κομμάτια και συμμετοχές από διάφορους καλλιτέχνες, μεταξύ των οποίων ο Xplicit των Στίχοιμα, και ο Εισβολέας. Από τον δίσκο, διάλεξε το κομμάτι Φωτογραφίες, το οποίο μιλάει για τις αναμνήσεις, ως το πρώτο του κομμάτι το οποίο θα το συνοδέψει με video clip. 

Το 2013 κυκλοφορεί ο τρίτος και τελευταίος επίσημος δίσκος των Ladose (πέμπτη συνολικά κυκλοφορία τους), με τίτλο Ταινίες Τρόμου, και με την σύσταση του συγκροτήματος να έχει αλλάξει, καθώς έχουν αποχωρήσει ο Bouklas και ο DJ Wester. Με το ομότιτλο video clip να κυκλοφορεί μαζί με τον δίσκο και τους καλλιτέχνες να υποδύονται χαρακτήρες από διάφορες εμβληματικές ταινίες τρόμου.

Το 2014 ανακοινώνει τον δίσκο "Κελί 218", έναν δίσκο ο οποίος κατά τα λεγόμενα του ίδιου του καλλιτέχνη, είχε αποφασίσει πως θα είναι και η τελευταία του κυκλοφορία, και ότι θα σταματούσε την ενασχόληση του με την μουσική μετά από αυτό. Κυκλοφόρησε από την I Am Hip Hop στις 21/8/2014, ενώ σαν album αποτελεί ένα πολυσύνθετο έργο, με 16 κομμάτια τα οποία δομήθηκαν έτσι ώστε ανάλογα με την σειρά ακρόασης να συνθέτουν μια διαφορετική ιστορία.

Το 2019, μετά από περίπου 5 χρόνια αποχής από την μουσική, ο Ραψωδός Φιλόλογος εμφανίζεται ως συμμετοχή στο κομμάτι "Σώσε με" του Solmeister. Η απορία που δημιουργήθηκε στον κόσμο για το αν αυτή η εμφάνιση είναι απλά ένα μεμονωμένο περιστατικό ή αν προμηνύει την επιστροφή του καλλιτέχνη στην ενεργό δράση, λύθηκε λίγους μήνες μετά, όταν άρχισε να μιλάει για την "Αλεξάνδρεια", μέσα από τα μέσα κοινωνικής δικτύωσής του. Όσο ο δίσκος έπαιρνε μορφή και έφτανε στην ολοκλήρωσή του, συνέχισε να μεταφέρει πληροφορίες για την διαδικασία μέσω των μέσων κοινωνικής δικτύωσης. Η επιστροφή του Ραψωδού Φιλόλογου στην μουσική δράση με δική του κυκλοφορία έγινε στις 24 Φεβρουαρίου του 2021, με το κομμάτι "Η Αλεξάνδρεια φλέγεται”, στο οποίο συμμετέχει η Marseaux των Wednesday Night Cypher, κυκλοφορώντας το μουσικό βίντεο από το κανάλι των WNC στο YouTube. Ο δίσκος, με τίτλο “Αλεξάνδρεια”, κυκλοφορεί στις 3/3/2021, σχεδόν 7 χρόνια μετά το “Κελί 218”. Το άλμπουμ έχει θεματικό χαρακτήρα, με τα 9 του κομμάτια να λειτουργούν ως αφήγηση μιας ενιαίας ιστορίας. Ο καλλιτέχνης μέσα από τα μέσα κοινωνικής του δικτύωσης, ανακοίνωσε ότι θα ακολουθήσει Β' Μέρος, καθώς και μια σειρά από νέα project, τα οποία δουλεύει παράλληλα.

Στο μεταξύ, 1 χρόνo μετα την κυκλοφορία της Αλεξάνδρειας, ο Ραψωδός ανακοινώνει την δημιουργία ενός νέου δίσκου στις αρχές του 2022. Ο δίσκος, εν ονόματι "Εγκεφαλικό Τετ α Τετ 2: Ελεγεία μιας Εμμονής", αποτελεί sequel του προϋπάρχων "Εγκεφαλικό Τετ α Τετ", και απο το 2022 εώς και τον Ιανουάριο του 2025 βρισκόταν υπό παραγωγή, με οπτικοακουστικό υλικό το οποίο προϊδεάζει τον ακροατή για το περιεχόμενο του δίσκου να δημοσιεύεται στον δημόσιο λογαριασμό instagram του Ραψωδού. Μάλιστα, στις 25 Μαΐου του 2024, διεξήχθη ομιλία στο TEDxNTUA του Εθνικού Μετσόβιου Πολυτεχνείου η οποία αποτελεί βασικό θεμέλιο για την αποκρυπτογράφηση του θέματος του δίσκου, και αποτελεί προοίμιο του. Ο δίσκος περιέχει 8 κομμάτια και κυκλοφόρησε στις 14 Μαρτίου του 2025. Τα 8 αυτά κομμάτια λειτουργούν ενιαία, με θεματικό χαρακτήρα και αλληγορίες κυρίως με αστροφυσική ορολογία. Ο δίσκος, όπως και η Αλεξάνδρεια, ειναι τελείως διαφορετικός από το στυλ του ραψωδού, ο οποίος σε αυτόν πειραματίζεται με autotune, trap beats και καινούργιες τεχνολογίες, που τον κάνουν να ξεχωρίζει από κάθε άλλο. Ωστόσο, συνεχίζει να είναι υψίστης ποιότητας, κάτι που φανερώνεται και από την σειρά του στο instagram "Spacerides", όπου προσκάλεσε θρύλους της ραπ σκηνής αλλά και γνωστά πρόσωπα που ασχολούνται με το χιπ χοπ να ακούσουν τον δίσκο πριν βγεί ασκώντας την κριτική τους σε αυτήν. Εξάλλου, θρύλοι όπως ο Explicit και ο TNT δήλωσαν πως ο δίσκος είναι και ο καλύτερος του Ραψωδού.

## Δισκογραφία

### Σόλο

**Σε Μια Τόση Δα Στιγμή...* (2007)
**Εγκεφαλικό Τετ Α Τετ* (2009)
**Ακρωτηριασμένος Αχιλλέας* (2011)
**Κελί 218* (2014)
**Αλεξάνδρεια* (2021)
**ΕΤΑΤ 2: Ελεγεία Μιας Εμμονής* (2025)
*Amalgama (2026)https://open.spotify.com/album/4dt7ZnFbkblVCUad5UOV06?si=h_1mJYTzRDKDuk5zBRme9Q

### Με Ladose
**The Promo* (2007)
**Π.Ε.Ν.Τ.Ε.* (2007)
**The Ladose Saga - 4 Γειτονιές* (2008)
**Η Γενιά Του Prozac* (2010)
**Ταινίες Τρόμου* (2013)

### Με Διαρρήκτες

**Ιδιαζόντως Ειδεχθές* (2004)
**Πλανήτης Δέλτα* (2009)

## Παραπομπές


Κατηγορία:Λήμματα που χρειάζονται παραπομπές
Κατηγορία:Λήμματα που χρειάζονται παραπομπές από 07/2011
Κατηγορία:Έλληνες ράπερ
Κατηγορία:Έλληνες στιχουργοί